許浚

許浚（粵拼：heoi2 zeon3；韓文：허준／許浚 Heo Jun；1537年/1539年/1546年—1615年10月9號），字淸源（cing1 jyun4；청원／淸源Cheongwon），號龜巖（龜讀鳩，gau1 ngaam4；구암／龜巖Guam），係朝鮮中期宣祖同光海君時期（16世紀～17世紀）嘅醫官、醫學者，係出名嘅名醫，本貫陽川。佢係慶尚右道水軍節度使許琨嘅孫仔、龍川都護府使許碖嘅二仔。
佢有名在於佢係《東醫寶鑑（韓文：동의보감）》嘅著者，係朝鮮史上最傳奇嘅醫師，有「朝鮮醫聖」嘅稱號，對朝鮮醫學嘅事業發展有幾多重大貢獻。喺壬辰倭亂當時佢扈從宣祖，所以冊錄爲扈聖功臣。佢生前嘅官職去到從一品嘅崇祿大夫，封做陽平君，死後追贈爲正一品嘅輔國崇祿大夫，追封做陽平府院君。喺現代文化，佢嘅一世拍成劇集《醫道》。

幼年時節
許浚係陽川許氏始祖許宣文嘅20世孫，佢阿爺係許琨，做武官，擔任慶尚右水使，老豆許碖亦係武官，做龍川府使。佢出世喺長湍都護府臨江面禹勤里，係老豆許碖同阿媽靈光金氏一齊生嘅庶子。佢好早就識字讀書，通達咗多方面嘅學問，當中特別係儒家、道家、佛家，佢心醉於呢啲綜合嘅東方思想。噉就爲許浚帶來擴大學問領域嘅結果，對日後執筆《東醫寶鑑》有至大影響。

出仕醫官
宣祖時，1569年6月，許浚呢年約30歲，佢爲咗治療副提學柳希春嘅夫人去到漢城府，醫好咗柳希春夫人嘅病。就喺1569年當年，佢受吏曹判書洪曇同柳希春嘅推薦，入咗內醫院，無受試雜科就成爲宮中醫師，於是出仕做醫官，喺1570年，佢治療好柳希春嘅病，喺漢城府長安嘅高官大爵當中變到好出名，名聲好高。小說同啲戲描寫許浚喺1574年醫科受試及第後入咗內醫院，實際上喺醫科及第者記錄中無許浚嘅名。相反關於許浚嘅最初記錄係喺1571年佢做過從四品嘅內醫院僉正，喺1573年昇做正三品嘅通訓大夫同內醫院正。雖然佢無應試醫科，但啲事例證明佢有叻過同僚醫官嘅醫術。1578年9月，許浚做緊內醫院僉正，當時有新出版嘅《新刊補註銅人腧穴鍼灸圖經》，作爲國王嘅膳物下賜畀佢。
之後佢憑住內科醫術爲王室治療啲病立咗幾多大功。1587年，忽然心身虛弱嘅宣祖回復健康，於是內醫院嘅負責人同啲御醫都有得褒賞。呢陣時許浚同太醫楊禮壽、安德秀等都獲得下賜嘅膳物鹿皮一張。以後，佢又爲恭嬪金氏嘅細佬診療，醫好咗佢嘅口眼歪斜，個嘴正常返；1590年，許浚救返生咗王子信城君（仁嬪金氏嘅仔），憑住呢啲功佢昇進爲堂上官（指正三品通政大夫以上嘅官）。對於許浚做堂上官嘅事，三司（司憲府、司諫院、弘文館）同義禁府一齊出來彈劾呢件事，佢哋數番懇請王上話「治療好王子係醫官當然嘅事，就算有噉嘅功都好，醫官都唔應該出入喺堂上，所以要取消噉嘅事」，但宣祖唔聽。許浚攞到咗自宣祖同王子李琿（之後嘅光海君）嘅信任。

壬辰倭亂以後
宣祖二十五年（1592年），壬辰倭亂爆發，件事殺傷好多百姓，個事態變到國王要避身去到義州。呢陣時許浚作爲御醫（王嘅主治醫師）睇住宣祖嘅健康。佢追從王室嘅行列，扈從宣祖，睇住佢健康嘅功勞令許浚入到日後功臣嘅隊列。1595年，佢根據別傳偏方爲王施鍼治療。呢陣時內醫院（別稱藥房）都提調金應南、提調洪進、副提調吳億齡等都有參與。1596年，佢接手王世子光海君嘅病，醫好咗佢，呢個功勞令許浚成爲正二品下階嘅資憲大夫，升級到同金應鐸、鄭禮男一樣。然後許浚做咗正二品上階嘅正憲大夫同中樞府正二品嘅知中樞府事。佢做正憲大夫嘅事即時引起三司嘅懇願彈劾，籲請取消畀醫官呢種待遇，但宣祖話「佢係有功勞者」而唔聽。1597年以後，許浚同儒醫鄭碏、太醫楊禮壽、金應鐸、李命源、鄭禮男等一齊設置編局編纂醫書，喺收集要點嘅時節發生丁酉再亂，持續到遞年1598年，醫官散曬，作業自然中止。之後宣祖再嗌許浚，要許浚擔起責任去編成新醫書，畀佢500卷內藏方書做參攷。
1600年，許浚做咗首醫（喺實職上喺內醫院最高嘅序列），兼職正二品嘅知中樞府事，由於楊禮壽病死，許浚成爲內醫院最叻嘅首醫。1604年，論功行賞，佢受封爲忠勤貞亮三等扈聖功臣（韓文：호성공신），到1606年，最初係打算以醫官身份加封做正一品嘅陽平府院君，因爲臺諫嘅反對，降格爲從一品嘅陽平君。君係封畀王嘅庶子同堂上嘅位階，同府君嘅官爵好似。之後做從一品上階嘅崇祿大夫，因爲爲王室醫病嘅功勞，諗住封佢做正一品下階嘅輔國崇祿大夫，因爲輔國崇祿大夫係堂上官中文官受嘅位階，以呢個做理由，臺諫再次反對，將件事變爲白紙一張。喺1607年，國王嘅病好危重，無幾耐日命，許浚又用藥出錯，連日來朝廷話要罰首醫許浚嘅輿論好強，但宣祖唔想罰佢，信賴佢嘅醫術。

流配同末年
1608年陰曆二月，宣祖病勢急迫，突然就駕崩，按照從來嘅慣例，朝廷啲大臣由於呢種政治目的，追究許浚各種各樣對宣祖嘅死嘅責任，結果罷職佢，將佢門外黜送去孔巖，至此佢做咗39年醫官。門外黜送係流放一種，係將帶罪之人送出漢城府四大門外，驅逐到其他地方嘅刑罰。光海君想早啲時日令許浚復歸，但三司反對，件事無咗着落。不過許浚喺當中繼續秉承1596年嘅王命編纂醫書；喺1609年陰曆十一月廿二（陽曆12月17號）畀光海君赦免召回，復職內醫院；喺光海君二年（1610年），許浚完成《東醫寶鑑》，編述完15年餘嘅研究。
《東醫寶鑑》名氣好高，譽爲朝鮮第一醫書，係本網羅咗當時全部醫學知識嘅臨牀醫學百科全書。佢同中國李時珍嘅《本草綱目》差唔多時候出版，不過因爲《東醫寶鑑》講得比較多種喺朝鮮嘅藥草，所以喺朝鮮使用佢更多。呢部作品呈現咗朝鮮古傳醫學嘅系統，促進咗朝鮮醫學嘅發展，另外佢又補充新觀點入東方醫學。《東醫寶鑑》不但對朝鮮漢方醫學嘅發展有好大影響，18世紀時仲刊行喺日本同清國，都獲得好高評價。而家呢部作品作爲出名嘅醫書，翻譯出版成世界多種語言。
佢其他嘅著書有《辟疫神方》《新纂辟瘟方》《諺解救急方》《諺解痘瘡集要》《諺解胎產集要》《纂圖方論脈訣集成》（諺解就係佢用諺文寫韓文去解書中嘅文言文）。
《東醫寶鑑》完成以後，許浚做啲培養後進、編纂醫書、修繕醫書等嘅事，1615年陰曆八月十七（陽曆10月9號）以77歲過世（若據1537年生說，噉佢享年79歲）。死後遞個月，光海君保留許浚生前嘅官爵，仲追封做正一品下階嘅輔國崇祿大夫、陽平府院君。

死後
許浚嘅墓地喺佢嘅故鄉，位置喺南韓京畿道坡州市津東面下浦里過咗臨津江嘅非軍事中立區（DMZ），安葬住佢同佢夫人安東金氏同埋佢嘅生母。呢個墓地喺六二五戰爭以後就荒置咗，1991年，住喺美國嘅古文獻歷史學者李亮載教授喺軍部嘅協助下發現咗墓地，參加調查活動嘅仲有宗親會同埋許浚先生紀念事業會，而家墓地完全再整備過。1992年6月5號，許浚墓指定爲京畿道記念物第128號。2006年5月墓地作爲軍事安保觀光區域而開放。爲咗紀念佢，喺首爾江西區加陽洞整咗個公園龜巖公園。

經歷年表
1571年，任官爲內醫院僉正（從四品）。
1573年，昇敘爲通訓大夫（正三品堂下），轉任爲內醫院正（正三品堂下）。
1587年，國王賜佢鹿皮。
1590年，昇敘爲通政大夫（正三品堂上）。
1596年，昇敘爲正憲大夫（正二品），轉任爲知中樞府事（正二品）。
1600年，遷任爲內醫院首醫（正三品堂上）。
1604年農曆六月廿四，封做忠勤貞亮扈聖功臣三等。
1606年，封做陽平君。
1608年3月，解任御醫，處以流配。
1609年農曆十一月廿二，獲得赦免，復歸內醫院。
1610年農曆八月初六，完成編纂《東醫寶鑑》。
1615年農曆八月十七，逝世。11月，贈位輔國崇祿大夫（正一品），新封爲陽平府院君。

小說、戲
内文：醫道
1976年，李恩成攞許浚嘅生涯做題材寫咗個劇本，畀MBC（韓國文化放送）整成連續劇《執念》，以呢個做基礎，李恩成作出1990年出版嘅小說《小說 東醫寶鑑》，李恩成死後嘅1999年將小說拍成劇集《醫道》。喺呢齣戲，佢嘅老師柳義泰最後患咗反胃（而家講嘅胃癌），搵唔出病嘅原因，於是死後將遺體交畀許浚做全身解剖，來完成一世嘅心願，去搵得世上各類疾病嘅根源。
2013年3月，1999年播出劇集嘅重製版《龜巖許浚（韓文：구암 허준 (드라마)）》開始播出。

有關
許浚阿媽係靈光金氏，係敬順王嘅後裔。
按陽川許氏嘅族譜，許浚老婆係安東金氏。

誤解
喺電視劇度，許浚跟個叫柳義泰嘅人物學醫術，但實際上柳義泰係虛構人物，佢嘅原型劉爾泰係後許浚一百年以上嘅時期活動嘅醫師，所以同許浚完全無關係。喺劇集又話許浚出世喺平安道嘅龍川，後來走咗去慶南山陰（山清），實際上佢係京畿道陽川出身嘅人。喺各種記錄都寫話「陽川人」，宣祖授予佢陽平君嘅品階亦根據呢個來嘅。

出生時期
而家許浚嘅出生年度認證爲1539年，但喺1991年之前，佔支配嘅講法係據陽川許氏宗親會份族譜記載嘅1546年出生說。1991年，李亮載發現許浚嘅墓以後，慢慢噉有關許浚嘅出生年度嘅其他學說開始提起。當代官撰書籍除外嘅其他書籍，對出生年度嘅記錄好多講法，如1546年（明宗二年）、1547年（明宗三年）等。
最初對許浚嘅出生年度提起異議嘅人係李亮載教授，以後李亮載帶頭嘅史學者喺1999年發現咗一項記錄，喺朝鮮中期嘅儀禮書籍中嘅《太平會盟圖》度搵到佢嘅出生年度係己亥年，即佢喺1539年（中宗三十四年）生，同時代生存嘅文章家崔笠嘅文集《簡易集》度，崔笠將自身老友許浚喺1608年從義州歸鄉嘅事記錄低，當中言及嘅事實係許浚同佢自身同甲，亦即1539年生。呢份記錄係篇詩文，佢嘅題目係《贈送同庚大醫許陽平君還朝自義州》，意思係「贈送畀同我同庚嘅老友太醫陽平君許浚，佢從義州返朝廷」。
另外位置喺首爾特別市江西區嘅許浚博物館保管有內醫院嘅名簿《內醫先生案》，入面記錄許浚嘅出生年度係1537年丁酉年。許浚博物館嘅金快正館長嘅見解係當時內醫院嘅記錄正確過《太平會盟圖》嘅記錄。《內醫先生案》係1605年著述嘅名簿，入面有許浚直接寫嘅序文，記載住許浚嘅直系先輩（阿爸許碖、阿爺許琨、太爺許智）。不過許浚嘅享年記錄係77歲。《太醫院先生案》亦係記載許浚嘅出生年度係1537年丁酉年。不過若果許浚係1537年生人，到1615年過身時，當時佢嘅年紀會係79歲，呢個同《內醫先生案》嘅記錄唔同。

庶出爭議
喺陽川許氏族譜度，記錄話許浚係庶子。大部分人都以爲許浚嘅生母係許碖嘅妾一直孫氏。不過事實上許浚嘅生母係許碖嘅再娶夫人靈光金氏。
薦舉許浚入內醫院嘅柳希春，佢有本日記《眉巖日記》，入面提到個人物叫金時洽，留低記錄話佢係許浚嘅舅父。書簡學者李亮載依據份記錄對金時洽嘅記述係「嫡舅」，主張話許碖嘅再娶夫人靈光金氏身爲庶女，許浚亦係庶子。但係呢個「嫡」表現出來只係意味住許浚嘅生母靈光金氏嘅同母兄弟係庶子，立證唔到許浚亦係庶子嘅事實。另外，許浚嘅同母弟許澂喺1586年及第到文科謁聖試丙科，佢嘅名同父母關係留低記錄喺當時嘅國朝榜目度。庶子係冇得參加文科（即大科），按呢個部分許浚嘅生母靈光金氏會係嫡室所生，話許浚同許澂兄弟都唔係庶子嘅主張係可能嘅。（雖則喺文科榜目檢索到許澂係話佢及第到文科，但亦有個別庶子及第到。喺朝鮮時代亦有庶子考到文科。但升官時個品階有限制）許浚喺1573年做正三品內醫院正嘅事留低記錄，喺1575年任命爲宣祖嘅御醫，許澂喺1586年嘅時間參加科舉，之後佢老母同許浚嘅同母弟許澂就唔係中人出身，而認證爲班家血族，許浚實際昇入堂上官班列嘅事喺1590年左右，係許澂及第科舉（1586年）四年後嘅事，因爲噉佢哋嘅出身係個謎。

許浚嘅後孫
許浚唯一嘅仔係許謙。許謙及第文科，做過府使，以後封爵爲巴陵君。以後到朝鮮19代王肅宗時，佢嘅太孫許瑱受封爵號巴春君，許瑱嘅仔、許浚嘅太太孫許堉受封爵號陽興君。許堉嘅仔、許浚嘅五代孫許銑喺朝鮮21代王英祖時封做陽原君，許銑嘅仔、許浚嘅六代孫許潝亦係英祖時封爵爲陽恩君。就噉佢哋累代後孫都歷任朝廷官職，自先代住起嘅京畿道長湍郡禹勤里（而家京畿道坡州市），佢哋代代都居住嗰度。以後喺朝鮮後期，許浚嘅10代孫許堵（1827～1884）移居去黃海道海州，13代宗孫許亨旭（1924年生）直到1945年都住喺嗰度。
以後佢嘅直系宗孫直到而家都住喺北韓，而家南韓陽川許氏中有自稱話係許浚後孫嘅人，事實上佢哋唔係真係許浚嘅後孫，呢件事實已經由陽川許氏宗親會直接講明咗。

評價
許浚作爲主治醫師，宣祖對佢評價話「廣泛噉通達諸書，用藥老練」（제서(諸書)에 널리 통달(通達)하여 약(藥)을 쓰는 데에 노련(老鍊)하다），朝鮮中期嘅學者李睟光評價話「許浚用豬尾膏做藥，醫好咗好多人嘅痘瘡，近來楊禮壽、許浚、朴齊家、孫士銘、安德秀等醫員嘅名並駕齊驅」（허준(許浚)이 저미고(豬尾膏)란 약(藥)으로 많은 사람들의 두창(痘瘡)을 고쳤으며, 근래(近來)에 양예수(楊禮壽), 허준(許浚), 박제가(朴齊家), 손사명(孫士銘), 안덕수(安德秀) 등(等)이 의원(醫員)으로 이름이 있을 뿐이다）。
喺日本稱佢做「韓國杏林扁倉」，即韓國出嘅扁倉，喺中國稱頌佢係「作出天下之寶嘅人」。